**ΤΡΟΠΟΠΟΙΗΜΕΝΟΣ ΣΥΝΟΠΤΙΚΟΣ ΟΔΗΓΟΣ ΥΠΟΒΟΛΗΣ ΠΡΟΤΑΣΗΣ ΑΠΟ ΔΙΚΗΓΟΡΟΥΣ ΣΤΟ ΠΛΑΙΣΙΟ ΤΟΥ ΠΡΟΓΡΑΜΜΑΤΟΣ ΨΗΦΙΑΚΗΣ ΑΝΑΒΑΘΜΙΣΗΣ (ΠΡΟΣΚΛΗΣΗ ΔΡΑΣΗΣ «ΕΠΙΧΟΡΗΓΗΣΗ ΑΥΤΟΑΠΑΣΧΟΛΟΥΜΕΝΩΝ ΔΙΚΗΓΟΡΩΝ 039ΚΕ» 3224/747/Α3, 01-06-2021, ΑΔΑ: Ψ95546ΜΤΛΡ-ΚΓΣ)**

**ΠΕΡΙΕΧΟΜΕΝΟ**

**ΚΕΦΑΛΑΙΟ Α:**

**ΣΥΝΟΠΤΙΚΗ ΠΑΡΟΥΣΙΑΣΗ ΤΗΣ ΠΡΟΒΛΕΠΟΜΕΝΗΣ ΔΙΑΔΙΚΑΣΙΑΣ**

**ΚΕΦΑΛΑΙΟ Β:**

**ΠΑΡΑΤΗΡΗΣΕΙΣ ΕΠΙ ΠΑΡΑΡΤΗΜΑΤΩΝ ΤΗΣ ΠΡΟΣΚΛΗΣΗΣ**

**ΚΕΦΑΛΑΙΟ Γ:**

**ΣΥΧΝΕΣ ΕΡΩΤΗΣΕΙΣ/ΑΠΑΝΤΗΣΕΙΣ ΓΙΑ ΤΗΝ ΠΡΟΣΚΛΗΣΗ**

**ΚΕΦΑΛΑΙΟ Δ:**

**ΕΠΙΚΟΙΝΩΝΙΑ/ΠΛΗΡΟΦΟΡΗΣΗ ΔΙΚΑΙΟΥΧΩΝ**

**ΚΕΦΑΛΑΙΟ Α**

Η συγκεκριμένη δράση αφορά στην ενίσχυση αυτοαπασχολούμενων δικηγόρων που επλήγησαν από την πανδημία (Covid 19) με τη μορφή *επιχορήγησης.*

Στόχος της δράσης είναι να παρασχεθεί, στοχευμένα, στήριξη - ενίσχυση αυτοαπασχολούμενων δικηγόρων οι οποίοι επλήγησαν ιδιαίτερα έντονα από την πανδημία λόγω της μη φυσικής λειτουργίας των δικαστηρίων.

Προβάλλεται αναγκαία η αναβάθμιση της υποδομής των γραφείων τους προκειμένου να ανταποκρίνονται σε συνθήκες παροχής των υπηρεσιών τους μέσω τηλεδιάσκεψης και σύγχρονων τεχνολογικών εργαλείων στην διαδικασία απονομής της Δικαιοσύνης σε δικαστήρια και σωφρονιστικά́ καταστήματα της χώρας.

Με αυτό το σκεπτικό, η **Δράση** έρχεται να *περιορίσει, με τη μορφή ενίσχυσης, την απώλεια εισοδημάτων γι’ αυτήν την κατηγορία αυτοαπασχολουμένων και να υποστηρίξει την ικανότητα ανταπόκρισής τους σε απαιτήσεις ψηφιακού εκσυγχρονισμού των γραφείων τους μέσω της κάλυψης εξόδων αναβάθμισης της ψηφιακής/ηλεκτρονικής υποδομής τους.*

***Ο προϋπολογισμός της Δράσης για ολόκληρη την χώρα ανέρχεται στο συνολικό ποσό των 20.000.000€.***

**Α) ΤΥΠΙΚΕΣ ΠΡΟΫΠΟΘΕΣΕΙΣ ΣΥΜΜΕΤΟΧΗΣ:**

**Ωφελούμενοι της Δράσης**, ήτοι επιχειρήσεις που δύνανται να τύχουν δημόσιας χρηματοδότησης στο πλαίσιο της παρούσας Δράσης, είναι:

**- αυτοαπασχολούμενοι δικηγόροι (φυσικά πρόσωπα) εγγεγραμμένοι στον δικηγορικό σύλλογο πριν την δημοσίευση της Πρόσκλησης,**

**- που λειτουργούν νομίμως στη χώρα** (να διαθέτουν επαγγελματική έδρα και άδεια ασκήσεως επαγγέλματος δικηγόρου πριν την δημοσίευση της Πρόσκλησης),

- **έχουν κάνει έναρξη στην αρμόδια ΔΟΥ έως και την 31/12/2020,**

**- τηρούν απλογραφικά ή διπλογραφικά βιβλία του ν. 4308/2014,**

**- είναι πολύ μικρή, μικρή ή μεσαία επιχείρηση σύμφωνα με τα οριζόμενα στα ΠΑΡΑΡΤΗΜΑTA ΙI & ΙΙΙ: ΟΡΙΣΜΟΣ ΜΜΕ ΚΑΙ ΥΠΟΔΕΙΓΜΑ ΔΗΛΩΣΗΣ ΣΧΕΤΙΚΑ ΜΕ ΤΑ ΣΤΟΙΧΕΙΑ ΠΟΥ ΑΦΟΡΟΥΝ ΤΗΝ ΙΔΙΟΤΗΤΑ ΜΜΕ ΜΙΑΣ ΕΠΙΧΕΙΡΗΣΗΣ**: ΟΡΙΣΜΟΣ ΜΜΕ ΚΑΙ ΥΠΟΔΕΙΓΜΑ ΔΗΛΩΣΗΣ ΣΧΕΤΙΚΑ ΜΕ ΤΑ ΣΤΟΙΧΕΙΑ ΠΟΥ ΑΦΟΡΟΥΝ ΤΗΝ ΙΔΙΟΤΗΤΑ ΜΜΕ ΜΙΑΣ ΕΠΙΧΕΙΡΗΣΗΣ του Κανονισμού (ΕΕ) αριθ. 651/2014 της Επιτροπής της 17ης Ιουνίου 2014, σχετικά με τον ορισμό των πολύ μικρών, των μικρών και των μεσαίων επιχειρήσεων,

- το **συνολικό ποσό των ενισχύσεων** ήσσονος σημασίας που έχει λάβει στο παρελθόν η επιχείρηση, **συμπεριλαμβανομένης της ενίσχυσης από αυτή τη Δράση, να μην υπερβαίνει το ποσό των 200.000 ευρώ μέσα σε μία τριετία** (τρέχον οικονομικό έτος και τα δύο (2) προηγούμενα οικονομικά έτη) πριν από την ημερομηνία ένταξης της πρότασης,

- να **μην συντρέχουν οι λόγοι αποκλεισμού της παραγράφου 1 του άρθρου 40 του ν. 4488/2017 (Α ́137**) (επιβολή προστίμων για παραβάσεις της εργατικής νομοθεσίας),

- να μην εκκρεμεί σε βάρος τους εντολή ανάκτησης προηγούμενης παράνομης και ασύμβατης κρατικής ενίσχυσης βάση απόφασης ΕΕ ή ΔΕΕ.

Η επιβεβαίωση των ανωτέρω προϋποθέσεων πραγματοποιείται μέσω **των δικαιολογητικών του Παραρτήματος V\_A Δικαιολογητικά που υποβάλλονται ηλεκτρονικά κατά την υποβολή της αίτησης χρηματοδότησης**.

Συγκεκριμένα, με την Αίτηση συνυποβάλλονται τα κάτωθι Δικαιολογητικά τυπικής πληρότητάς της ώστε να κριθεί **επιλέξιμη**:

- Πρόσφατη Κατάσταση ενεργών δραστηριοτήτων (ΚΑΔ) της επιχείρησης μέσω της ιστοσελίδας gsis.gr (με εμφανή την ημερομηνία εκτύπωσης η οποία θα είναι μεταγενέστερη από την ημερομηνία της πρόσκλησης)

- Βεβαίωση εγγραφής στο Δικηγορικό Σύλλογο

- Υπεύθυνες δηλώσεις των Παραρτημάτων ΙΙΙ, IV και VII της Πρόσκλησης

- Για την τεκμηρίωση των εσόδων:

Κατάσταση οικονομικών στοιχείων από επιχειρηματική δραστηριότητα (έντυπο Ε3) έτους 2019, με αριθμό δήλωσης (ηλεκτρονική υποβολή).

**ΠΡΟΣΟΧΗ**: Επιτρέπεται η υποβολή ΜΟΝΟ μίας αίτησης χρηματοδότησης ανά ΑΦΜ.

Επισημαίνεται ότι αποκλείονται τα πάσης φύσεως νομικά πρόσωπα.

**Β) ΕΠΙΛΕΞΙΜΟΙ ΤΟΜΕΙΣ ΔΡΑΣΤΗΡΙΟΤΗΤΑΣ**

**Επιλέξιμοι είναι οι κάτωθι ΚΑΔ**

|  |  |
| --- | --- |
| **69.10** | Νομικές δραστηριότητες |
| **69.10.1** | Νομικές υπηρεσίες (δικηγόρου) |
| **69.10.11** | Υπηρεσίες παροχής νομικών συμβουλών και νομικής εκπροσώπησης στον τομέα του ποινικού δικαίου |
| **69.10.12** | Υπηρεσίες παροχής νομικών συμβουλών και νομικής εκπροσώπησης σε δικονομικές διαδικασίες ενώπιον τακτικών δικαστηρίων σχετικά με το επιχειρηματικό και το εμπορικό δίκαιο |
| **69.10.13** | Υπηρεσίες παροχής νομικών συμβουλών και νομικής εκπροσώπησης σε δικονομικές διαδικασίες ενώπιον τακτικών δικαστηρίων σχετικά με το εργατικό δίκαιο |
| **69.10.14** | Υπηρεσίες παροχής νομικών συμβουλών και νομικής εκπροσώπησης σε δικονομικές διαδικασίες ενώπιον τακτικών δικαστηρίων σχετικά με το αστικό δίκαιο |
| **69.10.15** | Νομικές υπηρεσίες σχετικά με διπλώματα ευρεσιτεχνίας, δικαιώματα πνευματικής ιδιοκτησίας και Άλλα δικαιώματα διανοητικής ιδιοκτησίας |
| **69.10.15.01** | Υπηρεσίες προετοιμασίας, σύνταξης και επικύρωσης πνευματικών και ραδιοτηλεοπτικών δικαιωμάτων |

**Εξαιρούνται οι ΚΑΔ :**

|  |  |
| --- | --- |
| 69.10.16 | Συμβολαιογραφικές υπηρεσίες |
| 69.10.17 | Υπηρεσίες διαιτησίας και συμβιβασμού |
| 69.10.18 | Νομικές υπηρεσίες δημοπρασιών |
| 69.10.18.01 | Υπηρεσίες διοργάνωσης πλειστηριασμών |
| 69.10.19 | Άλλες νομικές υπηρεσίες |
| 69.10.19.01 | Υπηρεσίες ασκούμενου δικηγόρου |
| 69.10.19.02 | Υπηρεσίες δικαστικού επιμελητή |
| 69.10.19.03 | Υπηρεσίες δικολάβου |
| 69.10.19.04 | Υπηρεσίες μεσεγγύησης και συμβιβασμού ακίνητης περιουσίας |

**Γ) ΥΨΟΣ ΧΡΗΜΑΤΟΔΟΤΗΣΗΣ:**

**Σε κάθε ωφελούμενο (διακριτό ΑΦΜ) θα αποδίδεται άπαξ μέγιστη συνολική επιχορήγηση για την ψηφιακή αναβάθμιση των γραφείων τους ως εξής:**

|  |  |
| --- | --- |
| **0 = < Έσοδα 1/1/2019 – 31/12/2019 = < 20.000 €** | **επιχορήγηση 2.000€** |
| **20.000 < Έσοδα 1/1/2019 – 31/12/2019 = < 40.000 €** | **επιχορήγηση 1.500€** |
| **40.000 < Έσοδα 1/1/2019 – 31/12/2019 = < 60.000 €** | **επιχορήγηση 1.000€** |
| **60.000 < Έσοδα 1/1/2019 – 31/12/2019** | **επιχορήγηση 500€** |

Τα έσοδα προκύπτουν από το **έντυπο Ε3 Φορολογικού Έτους 2019 που υποβλήθηκε το 2020, από τον πίνακα Δ1/Πωλήσεις αγαθών και παροχή υπηρεσιών, κωδικός 500 ‘’Σύνολο Εσόδων από Πωλήσεις Αγαθών και Παροχή Υπηρεσιών’’.**

**ΠΡΟΣΟΧΗ:** Οι ωφελούμενοι οι οποίοι έκαναν έναρξη εντός του 2020 δύναται να αιτηθούν και να λάβουν ως ανώτερο όριο επιχορήγησης ποσό 1.500€.

**Δεν γίνεται αποδεκτή**, για τον υπολογισμό της επιχορήγησης, **τροποποιητική δήλωση Ε3** η οποία υποβλήθηκε **μετά** τη δημοσίευση της παρούσας Πρόσκλησης.

**Δ) ΕΠΙΛΕΞΙΜΕΣ ΔΑΠΑΝΕΣ:**

Με στόχο τον ψηφιακό εκσυγχρονισμό των γραφείων των αυτοαπασχολούμενων δικηγόρων επιχορηγούνται **αποκλειστικά** οι κάτωθι δαπάνες προμήθειας:

  Η/Υ, laptops, routers, web κάμερες, μικρόφωνα, ακουστικά, ηχεία, συστήματα τηλεδιάσκεψης, scanners/πολυμηχανήματα, οθόνες (χωρίς υποδοχή κεραίας- antenna in)/προβολής τηλεδιάσκεψης,

  Λογισμικά απαραίτητα για τον ψηφιακό εκσυγχρονισμό του γραφείου.

**ΕΠΙΛΕΞΙΜΕΣ** είναι οι δαπάνες κτήσης πάγιων στοιχείων για τα οποία το κόστος απόκτησης κάθε διακριτού στοιχείου εξοπλισμού δεν είναι μεγαλύτερο από 1.500 ευρώ και έως τα όρια που αναφέρονται ανωτέρω υπό προϋποθέσεις.

**Ενδεικτικά ΔΕΝ αποτελούν επιλέξιμες** **δαπάνες** οι προμήθειες για: κινητά τηλέφωνα, tablets, συνδέσεις κινητής τηλεφωνίας, servers καθώς και οι κάθε είδους συνδρομές.

(Τα ανωτέρω ισχύουν σύμφωνα με την **πρόσφατη 1η Τροποποίηση της Πρόσκλησης,** ΥΑ 3495/16-06-2021, ΑΔΑ Ψ8ΡΨ46ΜΤΛΡ-ΝΑ4).

Ως ημερομηνία **έναρξης επιλεξιμότητας δαπανώ**ν ορίζεται η **ημερομηνία δημοσίευσης της Υπουργικής Απόφασης που εγκρίνει την παρούσα Πρόσκληση Δράσης** (δηλ. 1/06/2021).Η προθεσμία ολοκλήρωσης των έργων δεν μπορεί να υπερβαίνει τους (τρεις) 3 μήνες από την ημερομηνία έκδοσης της Απόφασης Ένταξης (Άρθρο 8 της Πρόσκλησης).

**ΣΗΜΑΝΤΙΚΕΣ ΕΠΙΣΗΜΑΝΣΕΙΣ ΓΙΑ ΤΙΣ ΔΑΠΑΝΕΣ**

- **Δεν θεωρούνται επιλέξιμες οι δαπάνες που πραγματοποιούνται πριν από τον χρόνο έναρξης επιλεξιμότητας δαπανών**.

-  Οι δαπάνες του έργου είναι επιλέξιμες εφόσον συμμορφώνονται προς τις απαιτήσεις της εφαρμοστέας φορολογικής και εργατικής νομοθεσίας.

-  **Για να είναι επιλέξιμες οι δαπάνες θα πρέπει τα επιχορηγούμενα πάγια να έχουν καταχωρηθεί στο μητρώο παγίων της επιχείρησης σύμφωνα με τα προβλεπόμενα στα Ελληνικά Λογιστικά Πρότυπα**.

-  **Για την πιστοποίηση των δαπανών θα προσκομίζονται όλα τα συνοδευτικά έγγραφα και οι αντίστοιχες τραπεζικές συναλλαγές, ώστε να είναι δυνατή η ύπαρξη αξιόπιστης ελεγκτικής αλυσίδας για την προμήθεια, τη διακίνηση και την εξόφληση του προμηθευτή**.

-  Για την περίπτωση τιμολογίων που είναι ξενόγλωσσα (εκτός αγγλικής) και δυσκολεύουν την απόφαση για την επιλεξιμότητά τους μπορεί να ζητηθεί η μετάφραση τους στην ελληνική γλώσσα, από επίσημο φορέα.

-  **Όλες οι δαπάνες θα εξετάζονται κατά την πιστοποίησή τους για την επιλεξιμότητα και το εύλογο του κόστους τους.**

-  Σε περίπτωση που οι δαπάνες που πιστοποιούνται δεν κριθούν επιλέξιμες ή εύλογες , **θα γίνεται δεκτό μόνο το ποσό που χαρακτηρίζεται ως επιλέξιμο και εύλογο.**

-  Για τον έλεγχο των τιμών, ο ΕΦΕΠΑΕ μπορεί να ζητά από τον ωφελούμενο της Δράσης, τον προμηθευτικό οίκο ή και τρίτους πρόσθετα κατά την κρίση τους στοιχεία και πληροφορίες, για εξακρίβωση της αξίας και τον έλεγχο των τιμών αυτών.

-  Δεν γίνεται δεκτή εξόφληση δαπανών με τη χρήση επιταγών τρίτων.

-  **Δεν είναι επιλέξιμοι** οι χρεωστικοί τόκοι, οι προμήθειες χρηματοπιστωτικών συναλλαγών, τα έξοδα συναλλάγματος και οι χρεωστικές συναλλαγματικές διαφορές καθώς και τα λοιπά καθαρά χρηματοοικονομικά έξοδα του ωφελούμενου της Δράσης. Επίσης, οι δαπάνες για πρόστιμα, προσαυξήσεις, χρηματικές ποινές και έξοδα για την επίλυση διαφορών δεν είναι επιλέξιμες.

- Η πληρωμή μέσω τραπεζικού λογαριασμού αναφέρεται σε **επαγγελματικό λογαριασμό** του δυνητικού ωφελούμενου.

-  **ΠΡΟΣΟΧΗ: Ο Φόρος Προστιθέμενης Αξίας (ΦΠΑ) δεν είναι επιλέξιμη δαπάνη**.

 **Περίοδος υποβολής αιτήσεων από Τετάρτη 16/6/2021 (ώρα 13.00) έως Παρασκευή 30/7/2021 (ώρα 15:00).**

**Ε) ΥΠΟΒΟΛΗ ΑΙΤΗΣΗΣ**

Η αίτηση χρηματοδότησης **υποβάλλεται ηλεκτρονικά** στο **Πληροφοριακό Σύστημα Κρατικών Ενισχύσεων (ΠΣΚΕ)** που παρέχει το Υπουργείο Ανάπτυξης και Επενδύσεων στην διεύθυνση [**www.ependyseis.gr**](http://www.ependyseis.gr). Ο δυνητικός ωφελούμενος αφού μπει στο ΠΣΚΕ (και συγκεκριμένα στο πεδίο «Ενίσχυση Δράσεων Επιχειρηματικότητας») πηγαίνει στο πεδίο «Εγγραφή νέου μέλους», το επιλέγει, συμπληρώνει τα πεδία με τα στοιχεία του & τον κωδικό επιλογής του, υποβάλλει την φόρμα και λαμβάνει στο e-mail που έχει καταχωρήσει **τον κωδικό** που θα του επιτρέψει να εισέλθει στο ΠΣΚΕ. Θα επιλέξει πάλι το πεδίο «Ενίσχυση Δράσεων Επιχειρηματικότητας» και όταν εμφανιστεί ο κατάλογος επιλογών θα επιλέξει το Πεδίο με την ένδειξη: **«Επιχορήγηση αυτοαπασχολούμενων δικηγόρων».** Στη συνέχεια θα μπορεί να προχωρήσει στη συμπλήρωση των πεδίων της Αίτησης..

**Οι αιτήσεις χρηματοδότησης θα αξιολογηθούν με σειρά προτεραιότητας, σύμφωνα με την ημερομηνία ηλεκτρονικής υποβολής στο ΠΣΚΕ.**

Ο ωφελούμενος υποβάλλει την αίτηση χρηματοδότησης, κατά την υποβολή της οποίας υποχρεούται σωρευτικά:

1) Να συμπληρώσει στο ΠΣΚΕ τα σχετικά πεδία του εντύπου υποβολής.

2) Να επισυνάψει στο ΠΣΚΕ τα δικαιολογητικά που προβλέπονται **ΠΑΡΑΡΤΗΜΑ V\_A Δικαιολογητικά που υποβάλλονται ηλεκτρονικά κατά την υποβολή της αίτησης χρηματοδότησης** (αναφέρονται αναλυτικά στις σελ. 3-4 ανωτέρω).

3) Να οριστικοποιήσει την αίτηση ώστε αυτή να καταστεί διαθέσιμη προς επεξεργασία σε επόμενο στάδιο.

Οι **αιτήσεις χρηματοδότησης** στο ΠΣΚΕ πρέπει να είναι πλήρως συμπληρωμένες καθώς *σε διαφορετική περίπτωση δεν είναι δυνατή η οριστική υποβολή της αίτησης και η λήψη ενάριθμου κωδικού.*

**Η αίτηση χρηματοδότησης επέχει θέση υπεύθυνης δήλωσης του άρθρου 8 του ν. 1599/1986 (Α ́ 75) για τα στοιχεία που αναφέρονται σε αυτήν.** Η ανακρίβεια των στοιχείων που δηλώνονται στην αίτηση επισύρει τις προβλεπόμενες ποινικές και διοικητικές κυρώσεις. Συνεπώς, θα πρέπει να εμφανίζει ταυτότητα περιεχομένου και συνέπεια με τα συνημμένα δικαιολογητικά. **Διόρθωση ή τροποποίηση ή συμπλήρωση των αιτήσεων, συμπλήρωση τυχόν ελλειπόντων στοιχείων, έστω και συμπληρωματικών ή διευκρινιστικών, ΔΕΝ επιτρέπεται μετά την ολοκλήρωση της ηλεκτρονικής υποβολής της αίτησης**.

Επιτρέπεται η ακύρωση της ηλεκτρονικής αίτησης χρηματοδότησης από τον ωφελούμενο της ενίσχυσης, υπό την προϋπόθεση να υποβληθεί αίτηση ακύρωσης εντός αποκλειστικής προθεσμίας **έως και πέντε (5) εργάσιμων ημερών** από την οριστική υποβολή της αίτησης χρηματοδότησης και πριν την έναρξη της αξιολόγησης αυτής και **έως δέκα (10) εργάσιμες ημέρες** πριν από την καταληκτική ημερομηνία υποβολής των αιτήσεων χρηματοδότησης στη Δράση. Η αίτηση ακύρωσης υποβάλλεται ηλεκτρονικά από τους υποψήφιους ωφελούμενους μέσω του helpdesk του Πληροφοριακού Συστήματος Κρατικών Ενισχύσεων (ΠΣΚΕ) (http://www.ependyseis.gr/mis).

**ΠΡΟΣΟΧΗ:**

Στο Κεφάλαιο 9 της Αναλυτικής Πρόσκλησης της Δράσης «ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΗΣ ΧΡΗΜΑΤΟΔΟΤΗΣΗΣ» προστέθηκε παράγραφος ως εξής: «9. Οι ωφελούμενοι δύνανται να υποβάλλουν νέα αίτηση χρηματοδότησης **μόνο στην περίπτωση που η προηγούμενη αίτησή τους έχει απορριφθεί και δεν έχουν προχωρήσει σε υποβολή ένστασης**, σύμφωνα με τα οριζόμενα στο Κεφάλαιο 11. Σε κάθε περίπτωση, η νέα αίτηση μπορεί να υποβληθεί μέχρι την καταληκτική ημερομηνία υποβολής αιτήσεων χρηματοδότησης. Το δικαίωμα νέας υποβολής παύει να υφίσταται σε περίπτωση που η επιχείρηση αυτή ενταχθεί στη δράση.»  (**1η Τροποποίηση της Πρόσκλησης,** ΥΑ 3495/16-06-2021, ΑΔΑ Ψ8ΡΨ46ΜΤΛΡ-ΝΑ4).

Οι ωφελούμενοι οφείλουν με την υποβολή της ηλεκτρονικής αίτησης χρηματοδότησης **να υποβάλουν ταυτοχρόνως στο ΠΣΚΕ και Ηλεκτρονικό Φάκελο Υποψηφιότητας**. Ο φάκελος αυτός θα περιλαμβάνει όλα **τα απαιτούμενα δικαιολογητικά του Παραρτήματος V\_A Δικαιολογητικά που υποβάλλονται ηλεκτρονικά κατά την υποβολή της αίτησης χρηματοδότησης** όπως προαναφέρθηκε.

**ΠΡΟΣΟΧΗ:** Τα απαιτούμενα δικαιολογητικά και στοιχεία του ΠΑΡΑΡΤΗΜΑΤΟΣ V\_Α που υποβάλλονται στο ΠΣΚΕ ηλεκτρονικά θα **πρέπει να έχουν συνολικό μέγεθος μικρότερο των 50 MB.** Επιπλέον, **κάθε μεμονωμένο αρχείο θα πρέπει να είναι μικρότερο από 10 ΜΒ**. **Οι ανωτέρω περιορισμοί είναι υποχρεωτικοί.** Για την διευκόλυνση των δυνητικών ληπτών της ενίσχυσης είναι δυνατή η επισύναψη συμπιεσμένων αρχείων τύπου pdf, zip ή και rar. **Για τη διευκόλυνση των ενδιαφερομένων *προτείνεται*, τα αρχεία να είναι αυτά ακριβώς που εξάγονται από τα πληροφοριακά συστήματα (Taxis, κ.ο.κ.), χωρίς επεξεργασία.**

**ΣΤ) ΔΙΑΔΙΚΑΣΙΑ ΑΞΙΟΛΟΓΗΣΗΣ ΤΩΝ ΑΙΤΗΣΕΩΝ ΧΡΗΜΑΤΟΔΟΤΗΣΗΣ**

* Η αξιολόγηση των αιτήσεων χρηματοδότησης γίνεται με τη μέθοδο της άμεσης διαδικασίας. Κάθε αίτηση χρηματοδότησης που υποβάλλεται, αξιολογείται από τον ΕΦΕΠΑΕ (Ενδιάμεσος Φορέας Επιχειρησιακών Προγραμμάτων Ανταγωνιστικότητας & Επιχειρηματικότητας) με τήρηση σειράς προτεραιότητας, σύμφωνα με την ημερομηνία ηλεκτρονικής υποβολής στο ΠΣΚΕ και τον ενάριθμο κωδικό που έλαβε κατά την χρονική στιγμή υποβολής της.
* Οι αξιολογητές, διενεργούν τον έλεγχο πληρότητας των δικαιολογητικών και πλήρωσης των προϋποθέσεων συμμετοχής, λαμβάνοντας υπόψη τους σύνολο των στοιχείων, δικαιολογητικών και ηλεκτρονικών εγγράφων τεκμηρίωσης κάθε αιτήματος χρηματοδότησης, το αιτούμενο ποσό ενίσχυσης ώστε αυτό να μην υπερβαίνει τη μέγιστη επιτρεπόμενη επιχορήγηση και τυχόν σώρευση ενισχύσεων μέσω της Υπεύθυνης Δήλωσης και του επισυναπτόμενου Πίνακα Επιχορηγήσεων (**Υπεύθυνη Δήλωση ΠΑΡΑΡΤΗΜΑ IV: ΥΠΟΔΕΙΓΜΑ ΔΗΛΩΣΗΣ ΣΩΡΕΥΣΗΣ ΚΑΙ ΠΙΝΑΚΑΣ ΕΠΙΧΟΡΗΓΗΣΕΩΝ DE MINIMIS) και της Υπεύθυνης Δήλωσης Ωφελούμενου του ΠΑΡΑΡΤΗΜΑΤΟΣ VII.**

**Προϋπόθεση για την επιλεξιμότητα κάθε αίτησης χρηματοδότησης είναι η σωρευτική τήρηση των ακόλουθων:**

i. Η πληρότητα του ηλεκτρονικού φακέλου υποψηφιότητας (**ΠΑΡΑΡΤΗΜΑ V\_A Δικαιολογητικά που υποβάλλονται ηλεκτρονικά κατά την υποβολή της αίτησης** **χρηματοδότησης)**

ii. η θετική απάντηση με σχετική τεκμηρίωση για το σύνολο των τυπικών προϋποθέσεων συμμετοχής του Κεφαλαίου 5 της συγκεκριμένης Πρόσκλησης.

**Δεν προβλέπεται η αναζήτηση τυχόν ελλειπόντων δικαιολογητικών ή διευκρινήσεων**. **Οποιαδήποτε έλλειψη δικαιολογητικού που δεν επιτρέπει την εξαγωγή ασφαλούς συμπεράσματος για την τήρηση των ειδικών προϋποθέσεων συμμετοχής στη δράση, χαρακτηρίζεται ως ουσιώδης και καθιστά την αίτηση απορριπτέα.**

Η Επιτροπή Αξιολόγησης οριστικοποιεί το τελικό αποτέλεσμα ελέγχου της κάθε αίτησης, έχοντας την ευθύνη ελέγχου της αξιολόγησης και διατυπώνει τεκμηριωμένη εισήγηση προς τον ΕΦΕΠΑΕ (Ενδιάμεσος Φορέας Επιχειρησιακών Προγραμμάτων Ανταγωνιστικότητας & Επιχειρηματικότητας) συντάσσοντας πρακτικό που περιλαμβάνει: α) Πίνακα αιτήσεων προς επιχορήγηση και β) Πίνακα αιτήσεων προς απόρριψη λόγω αρνητικής αξιολόγησης. Τα πρακτικά εγκρίνονται από τον ΕΦΕΠΑΕ και μαζί με την εγκριτική απόφαση, αποστέλλονται στην ΕΥΔ ΕΠΑνΕΚ (Ειδική Υπηρεσία Διαχείρισης του Επιχειρησιακού Προογράμματος «Ανταγωνιστικότητα, Επιχειρηματικότητα και Καινοτομία») σε τακτά χρονικά διαστήματα.

**Οι αρμόδιες Αρχές προχωρούν σε επαλήθευση των δηλούμενων στοιχείων μέσω διασταυρώσεων με στοιχεία που τηρούνται σε Εθνικές βάσεις δεδομένων. Αν από την ως άνω διασταύρωση προκύψει η μη συνδρομή προϋπόθεσης συμμετοχής ή λοιπά σφάλματα η αίτηση απορρίπτεται. Αν έχει προηγηθεί εκταμίευση εφαρμόζονται οι διατάξεις περί ανακτήσεων.**

Οι **δυνητικοί ωφελούμενοι της Δράσης, για τους οποίους η αίτηση χρηματοδότησης γίνεται αποδεκτή**, ενημερώνονται για την έγκριση της πρότασής τους α) από τη **λήψη σχετικού ηλεκτρονικού μηνύματος στη δηλωθείσα ηλεκτρονική δ/νση επικοινωνίας** (email) στο έντυπο υποβολής και β) από **την ΑΛΛΑΓΗ ΚΑΤΑΣΤΑΣΗΣ στο Πληροφοριακό Σύστημα Κρατικών Ενισχύσεων**.

**ΠΡΟΣΟΧΗ:** Ως ημερομηνία χορήγησης της απόκτησης δικαιώματος λήψης της σχετικής ενίσχυσης λογίζεται η ημερομηνία αποστολής προς τον λήπτη της ενίσχυσης του σχετικού ηλεκτρονικού μηνύματος.

Οι δυνητικοί ωφελούμενοι της Δράσης, των οποίων η Αίτηση Χρηματοδότησης έγινε αποδεκτή και ενημερώθηκαν, υποβάλλουν στον ΕΦΕΠΑΕ, Υπεύθυνη **Δήλωση Αποδοχής Τεχνικού Παραρτήματος, με γνήσιο υπογραφής, σύμφωνα με το υπόδειγμα του Παραρτήματος VIIΙ, με γνήσιο της υπογραφής ή μέσω http://www.gov.gr**

Οι δυνητικοί ωφελούμενοι της Δράσης, για τους οποίους η αίτηση χρηματοδότησης **δεν** γίνεται αποδεκτή ενημερώνονται για την απόρριψη της πρότασής τους με τους ίδιους δύο τρόπους που ενημερώνονται και οι ωφελούμενοι που λαμβάνουν την επιχορήγηση. Σε αυτή την περίπτωση, ο ενδιαφερόμενος δύναται, εντός αποκλειστικής προθεσμίας **δέκα (10) ημερολογιακών ημερών** από την επομένη της κοινοποίησης σε αυτόν της έκδοσης της απόφασης ένταξης/απόρριψής του, μέσω email προς τη δηλωμένη, στην Αίτηση χρηματοδότησης, ηλεκτρονική ταχυδρομική διεύθυνση, **να υποβάλει διοικητική ένσταση (ενδικοφανή προσφυγή με την έννοια του άρθρου ν. 25 του ν. 2690/1999) αποκλειστικά μέσω του ΠΣΚΕ**.

- **Η ένσταση ασκείται άπαξ** επί του αποτελέσματος της αξιολόγησης της αίτησης χρηματοδότησης, ήτοι α) πληρότητας δικαιολογητικών και τυπικών προϋποθέσεων συμμετοχής ή/και β) ύψους δημόσιας χρηματοδότησης, και **υποβάλλεται ηλεκτρονικά (μέσω ΠΣΚΕ) προς τον ΕΦΕΠΑΕ**.

- Η ηλεκτρονική υποβολή της ένστασης γίνεται στο ΠΣΚΕ με **συμπλήρωση των σχετικών πεδίων του σημείου "ΕΝΣΤΑΣΕΙΣ"**.

- Αρμόδιο όργανο για την εξέταση των υποβαλλόμενων ενστάσεων είναι η Επιτροπή Εξέτασης Ενστάσεων, η οποία συγκροτείται με ευθύνη και απόφαση του ΕΦΕΠΑΕ.

- Οι ενστάσεις εξετάζονται μέσω του ΠΣΚΕ τόσο ως προς τη νομιμότητα της πράξης κατά της οποίας στρέφονται, όσο και ως προς την ουσία της υπόθεσης. Μετά την ολοκλήρωση της διαδικασίας εξέτασης των ενστάσεων, συντάσσεται πρακτικό το οποίο εγκρίνεται από τον ΕΦΕΠΑΕ.

- Η εκδοθείσα επί της ενστάσεως απόφαση καθιστά οριστική την ένταξη της αίτησης χρηματοδότησης στους πίνακες αποτελεσμάτων χωρίς την δυνατότητα ετέρου σταδίου διοικητικής προσφυγής.

- Οι αποφάσεις με το αποτέλεσμα των ενστάσεων κοινοποιούνται αμελλητί στους ενδιαφερομένους με ηλεκτρονικό ταχυδρομείο, αναρτώνται στο πρόγραμμα Διαύγεια, στο www.antagonistikotita.gr, στο www.efepae.gr και στις ιστοσελίδες των Περιφερειακών Μονάδων του ΕΦΕΠΑΕ και στο ΕΣΠΑ www.espa.gr.

- Με την ολοκλήρωση της αξιολόγησης των ενστάσεων ενεργοποιείται εκ νέου η διαδικασία Έκδοσης Πίνακα Αποτελεσμάτων (έγκρισης ή απόρριψης) και εκδίδονται συμπληρωματικοί Πίνακες ληπτών της ενίσχυσης.

**Ζ) ΔΙΑΔΙΚΑΣΙΑ ΥΛΟΠΟΙΗΣΗΣ - ΚΑΤΑΒΟΛΗ ΕΠΙΧΟΡΗΓΗΣΗΣ**

Η δημόσια επιχορήγηση καταβάλλεται στους ωφελούμενους της Δράσης με την ακόλουθη διαδικασία:

* Οι ωφελούμενοι της Δράσης μετά την ολοκλήρωση του έργου και των απαιτήσεων δημοσιότητας, **υποβάλλουν αίτημα επαλήθευσης – πιστοποίησης, μέσω του ΠΣΚΕ** (www.ependyseis.gr/mis), συνοδευόμενο από **τα δικαιολογητικά των Παραρτημάτων V\_Β** «Δικαιολογητικά και που υποβάλλονται ηλεκτρονικά κατά την υποβολή του αιτήματος ελέγχου φυσικού και οικονομικού αντικειμένου» σελ. 48-50 της Πρόσκλησης) **και ΙΧ «Δικαιολογητικά για την καταβολή επιχορήγησης».**
* Το μέγεθος για κάθε ένα από τα επισυναπτόμενα δικαιολογητικά που θα συνοδεύουν την υποβολή δεν πρέπει να ξεπερνά τα δέκα (10) MB. **Οι ανωτέρω περιορισμοί είναι υποχρεωτικοί.**
* **Το αίτημα επαλήθευσης – πιστοποίησης θα πρέπει να έχει υποβληθεί το αργότερο εντός ενός (1) μηνός από την ημερομηνία λήξης της τρίμηνης διάρκειας του έργου.**
* Στη συνέχεια ο ΕΦΕΠΑΕ διενεργεί διοικητικό έλεγχο Φυσικού και Οικονομικού αντικειμένου, σύμφωνα με τα στοιχεία του αιτήματος επαλήθευσης – πιστοποίησης.
* Σε περίπτωση που απαιτηθούν διευκρινίσεις από τον ΕΦΕΠΑΕ, **τα σχετικά δικαιολογητικά παρακολούθησης πρέπει να προσκομιστούν από το λήπτη της ενίσχυσης εντός 10 (δέκα) εργάσιμων ημερών από την ενημέρωσή του** (έγγραφη ή ηλεκτρονική). Σε περίπτωση μη ανταπόκρισής του ο έλεγχος ολοκληρώνεται βάσει των προσκομισθέντων στοιχείων.
* **Επιτόπια επαλήθευση δεν προβλέπεται στην παρούσα δράση**.
* Με την **οριστικοποίηση της έκθεσης πιστοποίησης  ο ωφελούμενος** της Δράσης ενημερώνεται γραπτώς για τα αποτελέσματα της πιστοποίησης με την αποστολή της σχετικής έκθεσης και **αποκτά δικαίωμα λήψης δημόσιας επιχορήγησης**.
* Στο στάδιο αυτό, ο ωφελούμενος της Δράσης δύναται να υποβάλει στον ΕΦΕΠΑΕ τυχόν αντιρρήσεις του, **εντός δεκαπέντε (15) ημερολογιακών ημερών από την παραλαβή από αυτόν της Έκθεσης Επαλήθευσης**.
* Το Αίτημα Επαλήθευσης, η Έκθεση Επαλήθευσης, η Πιστοποίησή της και όλο το υλικό της υποβληθείσας αντίρρησης, τηρούνται στο Φάκελο της Πράξης.
* Η **δημόσια χρηματοδότηση καταβάλλεται από τον ΕΦΕΠΑΕ** ο οποίος προβαίνει σε **μεταφορά του ποσού της οριστικοποιημένης Έκθεσης Πιστοποίησης στον λογαριασμό τράπεζας (ΙΒΑΝ)** που έχει δηλώσει ο δυνητικός ωφελούμενος στην Αίτηση. Ο χρόνος καταβολής της δημόσιας χρηματοδότησης επηρεάζεται από την άμεση διαθεσιμότητα ή μη των αντίστοιχων πιστώσεων.

**ΣΗΜΑΝΤΙΚΗ ΕΠΙΣΗΜΑΝΣΗ:**

**Οι δικαιούχοι της ενίσχυσης της παρούσας Δράσης απαλλάσσονται από την υποχρέωση προσκόμισης αποδεικτικού φορολογικής και ασφαλιστικής ενημερότητας για τη συμμετοχή τους στη Δράση και την είσπραξη της ενίσχυσης.**

Η ενίσχυση που καταβάλλεται στο πλαίσιο της Δράσης της παρούσας πρόσκλησης **δεν** υπόκειται σε οποιονδήποτε φόρο, τέλος, εισφορά ή άλλη κράτηση υπέρ του Δημοσίου, **είναι ανεκχώρητη και ακατάσχετη** στα χέρια του Δημοσίου ή τρίτων, κατά παρέκκλιση κάθε άλλης αντίθετης γενικής ή ειδικής διάταξης, **δεν** δεσμεύεται και **δεν** συμψηφίζεται με βεβαιωμένα χρέη προς το Δημόσιο, τα νομικά πρόσωπα δημοσίου δικαίου, τους οργανισμούς τοπικής αυτοδιοίκησης και τα νομικά πρόσωπά τους, τα ασφαλιστικά ταμεία και τα πιστωτικά ιδρύματα.

**Η) ΥΠΟΧΡΕΩΣΕΙΣ ΩΦΕΛΟΥΜΕΝΩΝ**

- Οι ωφελούμενοι της Δράσης **οφείλουν για τρία (3) οικονομικά έτη από την ημερομηνία χορήγησης της ενίσχυσης να τηρούν και να φυλάσσουν τα δικαιολογητικά και παραστατικά στοιχεία της Πράξης**, τα οποία τίθενται στη διάθεση των αρμοδίων οργάνων του Δημοσίου, της ΕΥΔ ΕΠΑνΕΚ, της ΕΔΕΛ ή των αρμοδίων οργάνων της Ευρωπαϊκής Ένωσης, εφόσον ζητηθεί σχετικός έλεγχος και τούτο *ανεξαρτήτως αν από άλλες διατάξεις της εθνικής νομοθεσίας δεν υποχρεούνται στη διατήρηση των δικαιολογητικών και παραστατικών της Πράξης.*

- Οι όροι υλοποίησης της Πράξης όπως ορίζονται στην απόφαση ένταξης είναι ουσιώδεις και **οποιαδήποτε μονομερής αλλαγή από τον ωφελούμενο της Δράσης χωρίς προηγούμενη έγκριση από τον ΕΦΕΠΑΕ συνιστά βάσιμη αιτία διακοπής χρηματοδότησης της πράξης.** Οι δαπάνες που πραγματοποιούνται συνεπεία αυτής της αλλαγής δεν είναι επιλέξιμες μέχρι την αναγνώρισή τους από τον ΕΦΕΠΑΕ.

- Οι ωφελούμενοι οφείλουν vα τηρούν τους όρους που προβλέπονται στην συγκεκριμένη Πρόσκληση, να μην ενισχύονται από άλλο Εθνικό ή Κοινοτικό Πρόγραμμα για την *υλοποίηση της ίδιας πρότασης ή τμήματος αυτής*, να τηρούν τους όρους της χρηματοδότησης (απόφασης ένταξης), να μην συγχωνευθούν, απορροφήσουν ή απορροφηθούν από άλλη επιχείρηση και να παρέχουν κάθε στοιχείο/πληροφορία που αφορούν στο έργο ακόμα και μετά τη λήξη της Δράσης, ώστε να εξασφαλιστεί η δυνατότητα αποτίμησης και αξιολόγησης της Δράσης, στα αρμόδια όργανα.

- Οι ωφελούμενοι πρέπει να τηρούν ξεχωριστή λογιστική μερίδα για την Πράξη ή να διαθέτουν επαρκή λογιστική κωδικοποίηση από την οποία να προκύπτει **η καταχώρηση όλων των δαπανών που αντιστοιχούν πλήρως προς τις δαπάνες που δηλώνονται στον ΕΦΕΠΑΕ.**

- Επίσης να αποδέχονται τη συμπερίληψή τους στο κατάλογο των πράξεων του Ε.Π. (Επιχειρησιακού Προγράμματος) που δημοσιοποιεί η Ειδική Υπηρεσία Διαχείρισης του ΕΠΑΝΕΚ (ή εναλλακτικά ο ΕΦΕΠΑΕ), στις διαδικτυακές πύλες www.antagonistikotita.gr, www.espa.gr, [www.efepae.gr](http://www.efepae.gr)

- Τέλος οφείλουν να *μην διακόπτουν* την υλοποίηση και λειτουργία του ενισχυθέντος έργου, εκτός αν συντρέχουν λόγοι ανωτέρας βίας (απαιτείται ενημέρωση του ΕΦΕΠΑΕ), να *μην προβούν στη μετεγκατάσταση* του ενισχυθέντος έργου *εκτός της Περιφέρειας εγκατάστασης* εντός της οποίας χορηγήθηκε η ενίσχυση και να γνωστοποιούν στον ΕΦΕΠΑΕ κάθε μεταβολή των στοιχείων τους, όπως έδρα, στοιχεία επικοινωνίας.

**Θ) ΥΠΟΧΡΕΩΣΗ ΔΗΜΟΣΙΟΤΗΤΑΣ**

Κατά την υλοποίηση της πράξης, ο δικαιούχος ενημερώνει το κοινό σχετικά με την στήριξη που έχει λάβει από τα Ταμεία: α) παρέχοντας στον διαδικτυακό τόπο του δικαιούχου, εάν υπάρχει, σύντομη περιγραφή της πράξης που περιλαμβάνει τους στόχους και τα αποτελέσματά της και επισημαίνει τη χρηματοδοτική συνδρομή από την Ένωση, β) τοποθετώντας αφίσα με πληροφόρηση σχετικά με το έργο (μέγεθος Α3) σε σημείο εύκολα ορατό από το κοινό, όπως η είσοδος στον κύριο χώρο της επιχείρησης και γ) τοποθετώντας αυτοκόλλητη σήμανση στον αποκτηθέντα εξοπλισμό, σύμφωνα με υπόδειγμα που θα αναρτηθεί στα sites των ανά Περιφέρεια αρμοδίων εταίρων του ΕΦΕΠΑΕ.

**ΚΕΦΑΛΑΙΟ Β**

**1) ΠΑΡΑΤΗΡΗΣΕΙΣ ΕΠΙ ΤΟΥ ΠΑΡΑΡΤΗΜΑΤΟΣ ΙΙΙ**

Το Παράρτημα ΙΙΙ (ΥΠΟΔΕΙΓΜΑ ΔΗΛΩΣΗΣ ΣΧΕΤΙΚΑ ΜΕ ΤΑ ΣΤΟΙΧΕΙΑ ΠΟΥ ΑΦΟΡΟΥΝ ΤΗΝ ΙΔΙΟΤΗΤΑ ΜΜΕ ΜΙΑΣ ΕΠΙΧΕΙΡΗΣΗΣ) αποτελεί ένα εκ των απαραίτητων δικαιολογητικών τυπικής πληρότητας τπς υποβαλλόμενης Αίτησης επιχορήγησης και συνυποβάλλεται με αυτήν.

Δεδομένου ότι οι αυτοαπασχολούμενοι δικηγόροι/φυσικά πρόσωπα που δικαιούνται να συμμετάσχουν στη συγκεκριμένη Πρόσκληση θα μπορούσαν να θεωρηθούν –κατά διασταλτική ερμηνεία- ως ΜΜΕ υπό την έννοια της «ατομικής επιχείρησης», τα πεδία που μπορούν να συμπληρωθούν από τα ανωτέρω φυσικά πρόσωπα αντιστοιχούν σε αυτά της **«Ανεξάρτητης Επιχείρησης»**. Στην περίπτωση αυτή, τα στοιχεία των πεδίων που αφορούν τον Δικαιούχο, τον Εκπρόσωπο και τους Εταίρους στην πραγματικότητα αναφέρονται στο ίδιο φυσικό πρόσωπο (αυτοαπασχολούμενο δικηγόρο)/δυνητικό ωφελούμενο της Δράσης αυτής.

Χρήσιμες διευκρινίσεις ως προς τα ανωτέρω εμπεριέχονται στο Παράρτημα ΙΙ σελ. 36-38 της συγκεκριμένης Πρόσκλησης.

**Ενδεικτικά** αναφέρεται:

* *Επιχείρηση* θεωρείται κάθε οντότητα, ανεξάρτητα από τη νομική της μορφή που ασκεί οικονομική δραστηριότητα. Σε αυτές περιλαμβάνονται ειδικότερα *αυτοαπασχολούμενα άτομα* και οικογενειακές επιχειρήσεις που ασκούν βιοτεχνική ή άλλη δραστηριότητα, καθώς και προσωπικές εταιρείες ή ενώσεις προσώπων που ασκούν τακτικά μια οικονομική δραστηριότητα.
* *«Ανεξάρτητη Επιχείρηση»* είναι κάθε επιχείρηση που δε χαρακτηρίζεται ως συνεργαζόμενη επιχείρηση κατά την έννοια της παραγράφου 2 ή ως συνδεδεμένη επιχείρηση κατά την έννοια της παραγράφου 3 (σελ. 36 της Πρόσκλησης).
* *Αριθμός Απασχολουμένων* : αντιστοιχεί στον αριθμό ετήσιων μονάδων εργασίας (ΕΜΕ) δηλαδή στον αριθμό εργαζομένων πλήρους απασχόλησης που εργάστηκαν στην επιχείρηση ή για λογαριασμό αυτής επί ολόκληρο το υπόψη έτος. Τα άτομα που δεν εργάστηκαν ολόκληρο το έτος, οι εργαζόμενοι μερικής απασχόλησης ανεξάρτητα από την διάρκεια και οι εργαζόμενοι σε εποχική βάση αντιστοιχούν σε κλάσματα των ΕΜΕ (σελ. 37-38 της Πρόσκλησης).
* *Στον αριθμό απασχολουμένων* περιλαμβάνονται –μεταξύ άλλων- οι ιδιοκτήτες επιχειρηματίες (σελ. 38).
* *Οι μαθητευόμενοι ή οι σπουδαστές που βρίσκονται σε επαγγελματική κατάρτιση* στο πλαίσιο σύμβασης μαθητείας ή επαγγελματικής κατάρτισης *δεν* συνυπολογίζονται

**ΕΠΙΣΗΜΑΝΣΗ:** Η απλή συστέγαση δύο (2) αυτοαπασχολούμενων δικηγόρων που διαθέτουν διακριτό ΑΦΜ, διακριτό Έντυπο Ε3 φορολογικού έτους 2019 κλπ. δεν θεωρείται συνεργαζόμενη επιχείρηση κατά την έννοια του Παραρτήματος ΙΙ της Πρόσκλησης.

- Στο Πεδίο «Στοιχεία για τον προσδιορισμό της κατηγορίας επιχείρησης» :

* Ο κύκλος εργασιών (Βιβλία κατηγορίας Β’) αντιστοιχεί στα συνολικά έσοδα του φορολογικού έτους
* Το σύνολο Ισολογισμού (Βιβλία κατηγορίας Γ’) αποτυπώνεται στο αντίστοιχο πεδίο του υποβληθέντος εγγράφου.
* Στον αριθμό απασχολούμενων συμπεριλαμβάνεται και ο αυτοαπασχολούμενος.

**2) ΠΑΡΑΤΗΡΗΣΕΙΣ ΕΠΙ ΤΟΥ ΠΑΡΑΡΤΗΜΑΤΟΣ ΙV**

Αφορά το Υπόδειγμα Δήλωσης ΣΩΡΕΥΣΗΣ ΚΑΙ ΠΙΝΑΚΑΣ ΕΠΙΧΟΡΗΓΗΣΕΩΝ **DE MINIMIS** δηλαδή ότι δεν έχει συντελεστεί υπέρβαση του ορίου σώρευσης του **Κανονισμού 1407/2013** η οποία συντελείται με την χορηγηθείσα ενίσχυση.

Συγκεκριμένα πρέπει το συνολικό ποσό των ενισχύσεων ήσσονος σημασίας που έχει λάβει στο παρελθόν η επιχείρηση, συμπεριλαμβανομένης της ενίσχυσης από αυτή τη Δράση, **να μην υπερβαίνει το ποσό των 200.000 ευρώ** μέσα σε μία τριετία (τρέχον οικονομικό έτος και τα δύο (2) προηγούμενα οικονομικά έτη) πριν από την ημερομηνία ένταξης της πρότασης,

**Για το κατά πόσον συμπεριλαμβάνονται εδώ τυχόν επιχορηγήσεις στο πλαίσιο της «Επιστρεπτέας Προκαταβολής» δέστε στο Κεφάλαιο «Συχνές Ερωτήσεις/Απαντήσεις.**

**ΚΕΦΑΛΑΙΟ Γ**

**ΣΥΧΝΕΣ ΕΡΩΤΗΣΕΙΣ/ΑΠΑΝΤΗΣΕΙΣ**

Στο πλαίσιο επικοινωνίας με την Διαχειριστική Αρχή του προγράμματος ΕΣΠΑ επιχορήγησης αυτοαπασχολούμενων δικηγόρων και τον ΕΦΕΠΑΕ απευθύναμε βασικά διευκρινιστικά ερωτήματα επί θεμάτων που ενδιαφέρουν μεγάλο αριθμό συναδέλφων και λάβαμε τις κάτωθι *ΕΓΓΡΑΦΕΣ ΑΠΑΝΤΗΣΕΙΣ*:

**1)** Στο κείμενο της Πρόσκλησης στο **άρθρο 5** (ΩΦΕΛΟΥΜΕΝΟΙ ΤΗΣ ΔΡΑΣΗΣ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ) **παρ. 2, στοιχείο 11** αναγράφεται ότι “*αποκλείονται τα πάσης φύσεως νομικά πρόσωπα*” επομένως οι νομικές εταιρείες δεν ανήκουν στους δυνητικούς ωφελούμενους της Δράσης. **Ισχύει όμως το ίδιο και για τους εταίρους αυτών (φυσικά πρόσωπα/δκηγόροι);** Ή είναι δυνατή η συμμετοχή τους στην Δράση με χρήση του ατομικού τους Α.Φ.Μ. & την υποβολή του Εντύπου Ε3 της φορολογικής τους δήλωσης;

**ΑΠΑΝΤΗΣΗ:**

**«**-Ωφελούμενοι της Δράσης, ήτοι επιχειρήσεις που δύνανται να τύχουν δημόσιας χρηματοδότησης στο πλαίσιο της παρούσας Δράσης, είναι Αυτοαπασχολούμενοι Δικηγόροι (φυσικά πρόσωπα) εγγεγραμμένοι στον δικηγορικό σύλλογο, που λειτουργούν νομίμως στη χώρα και έχουν κάνει έναρξη στην αρμόδια ΔΟΥ έως και την 31/12/2020.

-Διαθέτουν **επαγγελματική έδρα** και άδεια ασκήσεως επαγγέλματος δικηγόρου, πριν την δημοσίευση της πρόσκλησης.

-Να διαθέτουν απλογραφικά ή διπλογραφικά βιβλία του ν. 4308/2014,

-Τηρούν τους όρους και προϋποθέσεις της Πρόσκλησης στο σύνολο τους.**»**

**2)** Στην περίπτωση που δικηγόροι απασχολούνται με σύμβαση «αορίστου χρόνου» ή άλλη μορφή σύμβασης κλπ. αλλά διατηρούν παράλληλα τα δικά τους δικηγορικά γραφεία εντάσσονται στους δυνητικούς ωφελούμενους της Δράσης για την ψηφιακή αναβάθμιση των δικών τους γραφείων;

**ΑΠΑΝΤΗΣΗ:**

**Όπως 1 ανωτέρω (ίδιο κείμενο απάντησης)**

**3)** Εάν δικηγόρος/δυνητικός ωφελούμενος πρόκειται να συνταξιοδοτηθεί ή να διακόψει για κάποιον λόγο την άσκηση επαγγέλματικής του δραστηριότητας πριν το πέρας της τριετίας για την οποία δεσμεύεται να τηρεί όλες τις υποχρεώσεις της συγκεκριμένης Πρόσκλησης δικαιούται να υποβάλλει αίτηση χρηματοδότησης; Σε περίπτωση διακοπής θα εφαρμοσθούν οι διατάξεις περί ανάκτησης της επιχορηγήσεως;

**ΑΠΑΝΤΗΣΗ:**

Σύμφωνα με την πρόσκληση της δράσης και πιο συγκεκριμένα στο κεφάλαιο 15.1 ΥΠΟΧΡΕΩΣΕΙΣ ΩΦΕΛΟΥΜΕΝΩΝ ΚΑΤΑ ΤΗΝ ΥΛΟΠΟΙΗΣΗ ΤΗΣ ΠΡΑΞΗΣ αναφέρεται ότι : " Οι ωφελούμενοι οι οποίοι θα υπαχθούν στη παρούσα Δράση κρατικής ενίσχυσης, μετά την ένταξή τους και μέχρι την πληρωμή της δημόσιας δαπάνης σε αυτούς, οφείλουν να τηρούν τους όρους της απόφασης ένταξης και τις εφαρμοζόμενες διατάξεις του ενωσιακού δικαίου.". Ένας εκ των όρων που αναφέρονται στο κεφάλαιο 15.1 είναι στο παραπάνω χρονικό διάστημα να μην διακόπτουν την υλοποίηση και λειτουργία του ενισχυθέντος έργου, εκτός αν συντρέχουν λόγοι ανωτέρας βίας.

**4)** Πολλοί δικηγόροι έχουν συμμετάσχει και λάβει ενίσχυση στο πλαίσιο της δράσης  «Επιστρεπτέα Προκαταβολή» (4ος – 7ος κύκλος). Οι ενισχύσεις αυτές θα πρέπει να συμπεριληφθούν κατ’ αρχήν κατά την υποβολή του αιτήματος επιχορήγησης ως ενισχύσεις ήσσονος σημασίας; Σε περίπτωση καταφατικής απάντησης, στη συμπλήρωση α) της Αίτησης συμμετοχής στην Δράση εντάσσονται στο στοιχείο 9, β) κατά την συμπλήρωση των Παραρτημάτων-Δικαιολογητικών που υποβάλλονται υποχρεωτικά μαζί με την Αίτηση, οι ενισχύσεις της Επιστρεπτέας Προκαταβολής θα πρέπει να συμπεριληφθούν επίσης στο Παράρτημα ΙV;

**ΑΠΑΝΤΗΣΗ:**

Για τις ενισχύσεις στο πλαίσιο της δράσης «Επιστρεπτέα Προκαταβολή» θα πρέπει να εξακριβώσετε μέσω της αντίστοιχης πρόσκλησης-προκήρυξης **εάν εντάσσονται στο καθεστώς de minimis και αναλόγως να συμπεριληφθούν στην υπεύθυνη δήλωση de minimis αλλά και στη φόρμα υποβολής στο Πληροφοριακό Σύστημα στα αντίστοιχα πεδία**.

(**ΣΗΜΕΙΩΣΗ:** Αν όμως έχουν χορηγηθεί με προσωρινό πλαίσιο μέτρων για την αντιμετώπιση της κρίσης από τον COVID-19 **δεν συμπεριλαμβάνονται** στα ανωτέρω).

**5)** Στο πλαίσιο εφαρμογής του άρθρου 7.2 «Επιλέξιμες Δαπάνες» α) υπάρχει περιορισμός στον αριθμό των διακριτών συσκευών που μπορεί να επιδοτηθούν (π.χ. 1 μονάδα για laptop κλπ.)

**ΑΠΑΝΤΗΣΗ:**

Στην Πρόσκληση της Δράσης δεν αναφέρεται κάποιος περιορισμός αναφορικά με το πλήθος των διακριτών συσκευών που δύναται  να επιδοτηθούν.

**6)** Η αγορά σκληρού δίσκου προς αντικατάσταση του παλαιότερου, η αγορά i-pad, εκτυπωτή και προτζέκτορα εντάσσονται στις επιλέξιμες δαπάνες της Δράσης;

**ΑΠΑΝΤΗΣΗ:**

Τα tablet (ipad) **δεν** **συμπεριλαμβάνονται** στις επιλέξιμες δαπάνες, ενώ ο **προτζέκτορας (οθόνη τηλεδιάσκεψης/ προβολής) και ο εκτυπωτής αποτελούν επιλέξιμες δαπάνες.**

Επίσης στο ανωτέρω πλαίσιο επικοινωνίας λάβαμε τις κάτωθι *ΠΡΟΦΟΡΙΚΕΣ ΑΠΑΝΤΗΣΕΙΣ*:

**7)** Είναι υποχρεωτική η αγορά του ψηφιακού εξοπλισμού **πριν** την υποβολή της Αίτησης;

 **ΑΠΑΝΤΗΣΗ:**

Η επιλεξιμότητα των δαπανών άρχεται από την δημοσίευση της Υπουργικής Απόφασης και της συγκεκριμένης Πρόσκλησης. Οι δυνητικοί ωφελούμενοι μπορούν να αγοράσουν τον ψηφιακό εξοπλισμό **και μετά** την αξιολόγηση της αίτησής τους και την κοινοποίηση σε αυτούς της απόφασης ένταξής τους στην Δράση.

**8)** Μέχρι πότε πρέπει να έχει ολοκληρωθεί η αγορά & εγκατάσταση του εξοπλισμού;

**ΑΠΑΝΤΗΣΗ:**

Σύμφωνα με το άρθρο της 8 της Πρόσκλησης η προθεσμία υλοποίησης του έργου είναι εντός τριών μηνών από την ημερομηνία έκδοσης της Απόφασης Ένταξης.

**9)** Πότε θα καταβληθεί στους δυνητικούς ωφελούμενους το ποσό της εγκεκριμένης επιχορήγησης;

**ΑΠΑΝΤΗΣΗ:**

Σύμφωνα με τα προβλεπόμενα στα άρθρα 12 σελ. 19 της Πρόσκλησης (Διαδικασία Υλοποίησης –Παρακολούθηση Πράξεων-Καταβολή Επιχορήγησης) σε συνδυασμό με το Παράρτημα V.B σελ. 48-50 της Πρόσκλησης) η επιχορήγηση θα καταβληθεί μετά την ολοκλήρωση του έργου, την τήρηση των υποχρεώσεων δημοσιότητας και την υποβολή αιτήματος επαλήθευσης μέσω του ΠΣΚΕ συνοδευόμενο από τα “Δικαιολογητικά που υποβάλλονται ηλεκτρονικά κατά την υποβολή του αιτήματος ελέγχου φυσικού και οικονομικού αντικειμένου”

**ΚΕΦΑΛΑΙΟ Δ**

**Επικοινωνία – Πληροφορίες για το Πρόγραμμα:**

**Γραφείο Πληροφόρησης ΕΥΔ ΕΠΑνΕΚ**: Δραγατσανίου 8, πλατεία Κλαυθμώνος, Αθήνα (κατόπιν ραντεβού) **Ώρες λειτουργίας**: Δευτέρα έως και Παρασκευή από τις 10.00 π.μ. έως τις 2.00 μ.μ.

**Τηλεφωνική ενημέρωση**: στο 801 11 36 300 από σταθερό τηλέφωνο με αστική χρέωση από τις 9.00 π.μ έως τις 4.30 μ.μ. **Εmail**:infoepan@mou.gr

**Ιστοσελίδες**: [www.antagonistikotita.gr](http://www.antagonistikotita.gr/epanek/), [www.espa.gr](https://www.espa.gr/el/Pages/Default.aspx), [www.efepae.gr](http://www.efepae.gr)

**ΕΦΕΠΑΕ:** 210 6985210 ή για δικηγόρους Αττικής στον ΕΛΑΝΕΤ: 2130166100 & 2130166150 Δευτέρα έως και Παρασκευή από τις 9.00 π.μ. έως τις 5.00 μ.μ.